**Сәрдекбаш авыл җирлегенең 2012 нче елда**

**эшләнгән эшләренә отчет**

Сәрдекбаш авыл җирлегенә 7 авыл керә.Бүгенге көндә 360 хуҗалыкта 1348 кеше яши. Уразай –292

Сәрдекбаш - 283

Тырыш - 265

Яңа Сәрдек - 252

Каенлык -134

Бакча-Сарай - 97

ЮгарыКитәк – 25

 Ел дәвамында 22 бала туды, 15 улем турында гражданлык хәле акты теркәлде.**Нәтиҗә: демографик тотрыклылык, ягъни туучылар саны үлүчеләрдән күбрәк.**

 Авылларда яшәүче халыкка 10 кибет, 1 мәдәният йорты, 3 клуб, 3 китапханә, 3 медпункт хезмәт күрсәтә. 131 укучысы булган 1 урта, 3 башлангыч мәктәп балаларга белем бирә.Тырыш башлангыч мәктәбендә 13 бала Яңа Сәрдек башлангыч мәктәбендәдә 12 бала, Каенлыкта барысы 3 бала белем ала.Сәрдекбаш балалар бакчасында 15 бала тәрбияләнә. Мәктәпләрнең, балалар бакчасының үз участокларында балаларга ел буена ашарга җитәрлек яшелчә, җиләк-җимеш үстерелә.Аларны сатудан кергэн акчалар балаларны төрле олимпиадаларга, спорт ярышларына алып баруга,язу кирәк-яраклары алуга тотыла. Һәр мәктәптә агымдагы ремонт эшләре башкарылды. Укучыларыбыз район, республика күләмендә үткәрелгән төрле ярышларда актив катнашалар, теннис, чаңгы буенча призлы урыннар белән горурлана алабыз.

Авыл Советы территориясендә эшләүче клублар кадрлар белән тәэмин ителгән. Хәзерге вакытта иң актуаль булган проблема - наркоманиягә каршы кисәтү чарасы буларак, яшьләр белән һәр даим эчтәлекле кичәләр үткәрәләр. Сәрдекбаш мәдәният йортында, клубларда түләүле дискотекалар үткәрелэ, һәр истәлекле дата күңелле генә билгеләп үтелә. Май бәйрәмендә сугыш һәм тыл ветераннарын чакырып, ветераннар Советы белән берлектә җиңү бәйрәме билгеләп үтелде. Үзешчәннәр көче белән зур, эчтәлекле концерт куелды. Бер - берләре белән күрештереп, очраштырган очен рәхмәтләре чиксез булды өлкәннәребезнең.

Шулай ук узган җәй көнендә Уразай авылында матур гына дини авыл җыены булып узган иде.Әлеге чара бик эчтәлекле һәм авылдашларыбыз күңелендә бик җылы хисләр, истәлекләр калдырды.Быел да милли төсебез булган шушы җыен бәйрәмен тагын да зурлап уздыру планда тора һәм ул традициягә әйләнер дип ышанып калабыз.

Яңа ел аллары безнең өчен кардан сыннар ясау белән дә кызыклы да,шул ук вакытта мәшәкатьле дә.Әмма Сәрдекбаш авыл Җирлегенә кергән барлык оешмаларда әлеге бурычны бик намус белән теләп башкардылар.Шуңадыр да Сәрдекбаш авыл Җирлеге әлеге ярышта район буенча беренче урынны яулады. Минем тагын бер кат әлеге эштә көчләре кергән һәр кешегә рәхмәтемне җиткерәсем килә.

Безнең авыл Җирлеге үзенең тырыш,булган халкы белән генә түгел,ә дини яктан да алга киткән җирлек булып санала.Һәр авылның мәчетендә дини гыйлем алу оештырылган.Һәр елны укырга теләүчеләр арта,бу бик сөендерә.Чөнки татар халкының рухи мәдәнияте,аның күп гасырлы тарихы ислам диненнән аерылгысыз.Уразай авылы мәчете 1883 нче елда ук төзелгән.Динне кысрыклау чорларында да Уразай авылы халкы мәчетләренең манарасын кистермичә саклап калганнар.Район буенча мондый мәчетләр барысы 3 мәчет.Хәзергесе вакытта Уразай мәчете архетиктура һәйкәле булып санала.Уразай авылы мөселман мәхәлләсенең гомуми җыелышы карары буенча авыл кибетендә спиртлы эчемлекләр сату тыелган.Болар барысы да диннең көчле булуын исбатлый.

 Җирле үзидарә Советы территориясендә 303 өлкән кеше яши.Бу катлау кешеләр ярдәмгә иң мохтаҗ, ихтирамга лаек кешелэр. Өлкәннәр көненә «БӨР» агрофирмасы көче белән азык - төлек пакеты әзерләп тапшырылды, һәр авыл клубында өлкәннәр өчен киң эчтәлекле концерт програмалары күрсәтелде, чәй өстәле әзерләнде.

Җирлектә шулай ук спорт белән дә дус халык яши. Сәрдекбаш мәктәбе территориясендә хоккей мәйданчыгы уңышлы гына эшләп килә. Шндый ук мәйданчык Яңа Сәрдек авылында декабрь аенда ясалды. Кыш айларында бу мәйданчыкларда хоккей ярышлары, тимераякта шуу оештырыла. Авылыбызның яше-карты да ярышларда бик теләп катнаша.

Медпунктларның биналары чагыштырмача яхшы хәлдә. Халык фельдшерлар хезмәтеннән зарланмый. Агымдагы елда Сәрдекбаш медпунктына ремонт үткәрелде.

Сәүдә хезмәте күрсәтүнең торышы тотрыклы хәлдә. Халык көн дә җылы икмәк белән тәэмин ителә. Сабан туйлар, клуб, мәктәпләрдә төрле чаралар үткәрүдә шәхси эшмәкәрләрнең өлеше бик зур.

Вакытлы матбугат килеп тора, пенсияләр өләшү буенча да кимчелекләр юк. Авылларда таксофоннар куелган, 298 йортка телефон тоташтырылган, бу уз чиратында интернет челтәренә тоташу мөмкинчелеген арттыра.

Һәр елны апрель-май айлары чисталык айлыгы буларак игълан ителү традициягә әйләнеп бара һәм бу айда зур эшләр башкарылды. Һәр хуҗалыкны махсус төзелгән комиссия тикшереп чыкты. Алар төп игътибарны хуҗалыкларнын чисталыгына, янгын куркынычсызлыгы кагыйдәләренең үтәлешенә юнәлттеләр. Иң чиста дип табылган хуҗалыклар Сабан туй бәйрәмендә билгеләнде һәм буләкләр тапшырылды.Ләкин чистарту эшләре бу икеайлыкта гына башкарылмый.Һәр учреждение узенә билгеләнгән дамба буйларын чуп-чарлардан, туералардан даими рәвештә чистартып тора.Ин зур өстенлек зиратлар чисталыгына бирелә.Авыл халкынын зур тырышлыгы нәтиҗәсендә чисталык өмәләре уздырыла. Җәй айларында Сәрдекбаш һәм Уразай авылы зиратлары зурайтылды, профнастил белән әйләндереп алынды. Бу эшләрне башкаруда ярдәм иткән авылдашларыбызга бик зур рәхмәт әйтәсе килә.

Шулай ук быел Яңа Сәрдек авылы янындагы чүплек юкка чыгарылдыһәм график буенча чүп җыю башкарыла.Ә бу инде чүплекләр кабаттан барлыкка килмәс дигән өмет уята.

 Октябрь аенда жирлектә үләт базы ясалып бетте.

Агымдагы елның иң зур эшләре булып җирлектәге юлларның төзекләндерелүе тора. Сентябрь аенда 2200 м булган асфальт Каенлык юлы кулланылышка тапшырылды.

Сәрдекбаш авылы янындагы бөя язгы ташу выкытында зур куркыныч тудыра иде. Шушы уңайдан Сәрдекбаш бөясендә ремонт булды: өстәмә торба куелды, задвижка алыштырылды. Җәй һәм көз айларында 2 зур күпердә ремонт эшләре барды.

Җирлектәге авыл урамнарында шәхси хуҗалыкларга,электр линияләренә,газүткәргеч торбаларга куркыныч тудырып торган зур агачлар киселде. Тырыш авылының Яңа урамында 260 метр озынлыкта су трассасы салынды. Бу эштә халыкның үз ярдәме бик зур булды.

Сәрдекбаш авыл җирлеге халкы уз тырышлыгы нәтиҗәсендә яхшы дәрәҗәдә көн күрә. Халык бәрәңге,суган һәм башка төрле яшелчә устерә, ит җитештерә, сөт сата.Шәхси эшмәкәрлек белән шөгыльләнүчеләр артты. Ахметов Рәдиф, Хасанов Фәнисләрнең Гаилә фермалары уңышлы гына эшләп килә. Уразай авылында яшәүче Набиев Марат, Яңа Сәрдек авылында яшәүче Гарифуллин Илхам җирлектә яшәүче халыкны эш белән тәэмин итеп торалар.

 Бугенгесе көндэ шәхси хуҗалыклар да якынча 800 гә башка якын мөгезле эре терлек исәпләнелә, шуларның 350 башы сыер. Хуҗалыктан җәй айларында 2700 литрга кадәр сөт җыеп тапшырыла. Җир алып эшләүче 23 фермер хуҗалык бар.Аларның 1000 гектарга якын җирләрендә печән чәчелә,бәрәңге үстерелә һәм иген игелә.

Агымдагы елда авыл җирлеге Советынын утырышлары утте.Бу утырышларның көн тәртибенә 2012 нче елның бюджет үтәлеше, 2013 елга бюджет кабул итү, авыл җирлеге Советының еллык эшкә отчеты, чисталык икеайлыгы игълан итү һәм янгын куркынычсызлыгы кагыйдәләрен үтәү турында, Уставка үзгәреш һәм өстәмәләр кертү, җиргә һәм физик затларның милкенә салымнар турында мәсьәләләр куелып карарлар кабул ителде һәм аларның үтәлеше контрольгә алынды.

Узган елда эшләнелгән эшләр шактый булсада,әле эшлисе эшләр бик күп.2013 нче елда түбәндәге бурычлар планга куелган:

1.Авыл җир биләмәләренең территориясен зурайту

2.Шулай ук Тырышның Яңа урамына газ тоташтыру.Менә шушы зур гына бурычлар ,Алла боерса башкарып чыга алырбыз дип ышанып калам.

Сәрдекбаш авыл җирлеге һәр яктан да халыкның яхшы көн күрешен булдыру өчен хезмәт итә. Әлеге эшләрне тормышка ашыруда булышканнары өчен район җитәкчелегенәзур рәхмәтебезне белдерәбез.

Авылларыбызның чисталыгы, төзеклеге, матурлыгы, иминлеге өчен һәрберебез хуҗаларча карарга тиеш. Чөнки үзе яшәгән төбәкнең ничек яшәве, шушы төбәктә яшәүче халыкның үз кулында. Безгә һәм балаларыбызга, киләчәк буыннарыбызга шушы авылда яшисе.

Авыл Җирлеге башлыгы Набиев И.М.